b'\n_START_ARTICLE_\nJules Goux\n_START_SECTION_\n\xc5\xbdivljenjepis\n_START_PARAGRAPH_\nJules Goux se je rodil 6. aprila 1885 v Parizu. Pod vplivom Pokala Gordona Bennetta za avtomobilizem se je za\xc4\x8del v zgodnjih dvajsetih ukvarjati z dirkanjem. Prvi ve\xc4\x8dji uspeh je dosegel v sezoni 1908, ko je zmagal na dirki Catalan Cup v okolici Barcelone. Zaradi zgodnjih uspehov je bil skupaj z rojakom Georgesom Boillotom povabljen v dirka\xc5\xa1ko mo\xc5\xa1tvo Peugeot Automobile. Pomagal je razviti revolucionarni dirkalnik Peugeot L76, ki ga je zasnoval \xc5\xa1vicarski in\xc5\xbeenir Ernest Henry v sodelovanju \xc5\xa1e z Paulom Zuccarellijem in Boillotom. To je bil prvi dirkalnik na svetu z dvema gredema in \xc5\xa1tirimi ventili na cilinder._NEWLINE_V sezoni 1912 je zmagal na dirki Sarthe Cup, v naslendji sezoni 1913 pa je skupaj z mo\xc5\xa1tvom potoval na dirko Indianapolis 500, ki jo je dobil in s tem postal prvi Evropejec z zmago na Indianapolisu 500. Prihodnje leto je izbruhnila prva svetovna vojna in njegova dirka\xc5\xa1ka kariera se je prekinila za \xc5\xa1est let. V sezoni 1921 je z dirkalnikom Ballot Automobile dosegel tretje mesto na dirki za Veliko nagrado Francije, na dirki za Veliko nagrado Italije pa je dosegel svojo prvo povojno zmago. V naslednjih nekaj sezonah se je otepal razli\xc4\x8dnih te\xc5\xbeav, tako da je naslednji\xc4\x8d zmagal v sezoni 1926, ko je z Bugattijem T39A dobil dirki za Veliko nagrado Francije in San Sebasti\xc3\xa1na. Za tem se je upokojil kot dirka\xc4\x8d, umrl pa je leta 1965.'